OBH 4230/2002.
Az állampolgári jogok országgyűlési biztosának jelentése
Előadó: dr. Garamvári Miklós
Az eljárás megindulása
A panaszos levelében a Pest Megyei Önkormányzat által fenntartott tápiószentmártoni Idősek és Mozgáskorlátozottak Otthonában uralkodó állapotokról számolt be. Sérelmezte az otthon vezetőjének és egyes dolgozóinak a gondozottak irányában tanúsított, sokszor erőszakos magatartását, továbbá, hogy a munkaviszonnyal rendelkező gondozottak csak részben kapják meg ebből származó jövedelmüket.
Tekintettel arra, hogy a rendelkezésemre álló információk több alkotmányos jog sérelmének a gyanúját is felvetették, az állampolgári jogok országgyűlési biztosáról szóló 1993. évi LIX. törvény 16. § (1) bekezdésében foglalt felhatalmazás alapján, 2002. október 10-én hivatalból vizsgálatot rendeltem el.
A vizsgálat megindításával egyidejűleg, a személyes gondoskodást nyújtó szociális intézmény és a falugondnoki szolgálat működésének engedélyezéséről, továbbá a szociális vállalkozás engedélyezéséről szóló 188/1999. (XII. 16.) Korm. rendeletre valamint az Obtv. 18. § (2) bekezdésére hivatkozva felkértem a Pest Megyei Közigazgatási Hivatal vezetőjét, hogy a jelzett otthont érintő, az elmúlt három évben  a kijelölt módszertani feladatot ellátó intézmény szakmai segítségével folytatott vizsgálataikról szóló jegyzőkönyveket bocsássák rendelkezésemre.
Az érintett alkotmányos jogok
•	Az Alkotmány 2. § (1) bekezdésének értelmében a Magyar Köztársaság független, demokratikus jogállam. 
•	13. § (1) bekezdése szerint a Magyar Köztársaság biztosítja a tulajdonhoz való jogot.
•	54. § (1) bekezdésének értelmében a Magyar Köztársaságban minden embernek veleszületett joga van az élethez és az emberi méltósághoz, amelyektől senkit nem lehet önkényesen megfosztani.
•	64. §-a szerint a Magyar Köztársaságban mindenkinek joga van arra, hogy egyedül vagy másokkal együttesen írásban kérelmet vagy panaszt terjesszen az illetékes állami szerv elé.
•	70/D. § (1) bekezdése előírja, hogy  a Magyar Köztársaság területén élőknek joguk van a lehető legmagasabb szintű testi és lelki egészséghez.

Jelentésem megállapításai az állampolgári jogok országgyűlési biztosának, az időseket ápoló-gondozó otthonokban élők emberi és állampolgári jogai érvényesülésének helyzetét feltárni szándékozó, 1999 júliusában kelt, OBH 7284/1998. számú összefoglaló jelentésének - az intézményt is érintő - megállapításain, a Pest Megyei Közigazgatási Hivatal által átadott dokumentumokban rögzítetteken, illetve munkatársaim 2002. november 20-án a helyszínen folytatott célvizsgálata során tapasztaltakon alapulnak.
A vizsgálat megállapításai
Az intézetben 1999. április 7-én végzett vizsgálata alapján az országgyűlési biztos azt állapította meg, hogy az otthon engedélyezett dolgozói álláshelyeinek száma - 70 százalékos szakképzettségi arány mellett  - 61 volt.
Az alapvizsgálat időpontjában hatályos 2/1994 (I.30) NM rendelet előírta, hogy a személyes gondoskodást nyújtó intézményekben szakosított ellátás esetén a gondozottakkal közvetlenül foglalkozó dolgozók nyolcvan százalékának szakképzettnek kell lennie. Ennek ellenére - különös figyelemmel az alkalmazott munkaszervezési megoldásokra, a folyamatban lévő tovább-és átképzésekre, a vizsgálat megállapítása szerint a minimálisan előírt szakképzett ápolószemélyzet intézményben tapasztalt hiánya a gondozottak legmagasabb szintű testi és lelki egészségéhez, valamint szociális biztonságához fűződő alkotmányos jogával összefüggésben nem okozott visszásságot.
Az utóvizsgálat szerint a szakképzettség tekintetében jelentős változás történt. A gondozottakkal közvetlenül foglalkozó dolgozók aránya az intézményben jelenleg 100%. A vizsgálat során azonban megállapítottuk, hogy a valós és szakszerű mentálhigiénés gondozás személyi feltételei továbbra is hiányosak, ugyanis az intézmény jelenlegi létszámkerete nem teszi lehetővé a mentálhigiénés csoport kialakítását. 
A közigazgatási hivatal 2002. április 25-én kelt jegyzőkönyve 2002. június 25-ei határidővel felhívta a fenntartó figyelmét a szakmai létszám növelésének szükségességére. Ez a fejlesztés azonban, annak ellenére, hogy a megjelölt határidőre történő teljesítésre a fenntartó  ígéretet tett, nem történt meg. Ugyanezen határidőig kötelezte közigazgatási hivatal az intézményt a gondozási csoportok kialakítására (ennek határidőben történő teljesítése szintén elmaradt) és a szakmai program bővítésére is.
A vizsgálat megállapítása szerint a mentálhigiénés gondozás intézményben tapasztalt hiányosságai visszásságot okoznak a gondozottak szociális biztonsághoz és a lehető legmagasabb szintű testi és lelki egészséghez fűződő alkotmányos jogaival összefüggésben.
Az intézmény illetve a fenntartó által, 2002. december 31-ig kötelezően elvégzendő feladatok közé sorolta a közigazgatási hivatal az akadálymentes közlekedés teljes körű biztosításának, az egy ellátottra jutó, megfelelő alapterületű lakótér megteremtésének, valamint az egyes lakószobákban elhelyezett gondozotti létszám csökkentésének szükségességét is.
A már említett alapvizsgálat időpontjában az otthonban negyedévente tartottak - kiváltva a kötelezően felállítandó érdekképviseleti fórumot - lakógyűlést. Ezt a gyakorlatot a vizsgálatról készült összefoglaló jelentésben kifogásoltuk, és a gondozottak, hozzátartozóik, valamint az intézmény dolgozóinak törvényes érdekeire is figyelemmel a jogállamiságból fakadó jogbiztonság követelményével összefüggésben visszásságként értékeltük.
Dacára annak, hogy a fenntartó elfogadta az országgyűlési biztosnak a feltárt helyzet megszüntetésére irányuló ajánlását, az intézetben most sem működik a lakók jogszabályban nevesített érdekképviseleti és érdekérvényesítő fóruma. Ezért az országgyűlési biztos korábbi - az érintett alkotmányos jog sérelmét megállapító - figyelemfelhívását  nagy nyomatékkal megerősítem és változatlanul fenntartom!
A panaszos által konkrétan sérelmezett gondozói magatartással összefüggésben megállapítást nyert, hogy az intézet vezetője figyelmeztetésben részesítette és egyúttal más beosztásba helyezte a gondozottal szemben “súlyosan etikátlan és meg nem engedhető magatartást tanúsító” szociális nővért.
Ezen a személyeskedésbe, kölcsönös vádaskodásba, végül fizikai bántalmazásba torkolló eseménysorozaton keresztül is jól illusztrálható, hogy miért van szükség a megfelelő mentálhigiénés gondozáson túl egy olyan intézményesített (belső) kontrollra, amelyet egy legitim, érdekvédelmi-érdekképviseleti és az érdekeket érvényesíteni is képes szervezet gyakorolhat csak, célorientált és kiszámítható működése folyamán.
A panaszos beadványában sérelmezte azt is, hogy az intézetben munkaviszonyban álló gondozottak csak részben kapják meg ebből származó jövedelmüket. A beadvány ezen kitétele kapcsán felmerült sérelem jogi természetének részletes elemzésétől és megszüntetése mikéntjének megjelölésétől e jelentésemben eltekintek. Ennek oka, hogy a hivatkozott elemzést az ugyanezen tényállás alapján - a fenntartó és a foglalkoztatást nyújtó szerv azonossága mellett - elrendelt vizsgálatomat lezáró OBH 2729/2002. számú jelentésemben már elvégeztem.
Ajánlások - Kezdeményezések
Egyetértve a Pest Megyei Közigazgatási Hivatal végezte vizsgálat alapján kezdeményezett intézkedésekkel - a fenntartó azokkal kapcsolatos álláspontjának ismeretében - az állampolgári jogok országgyűlési biztosáról szóló 1993. évi LIX. törvény 20. § (1) bekezdésében biztosított hatáskörömben, a tápiószentmártoni Idősek és Mozgáskorlátozottak Otthona működésével összefüggésben megállapított, alkotmányos jogokkal kapcsolatos visszásságok orvoslása érdekében ajánlással fordulok az otthont fenntartó Pest Megyei Önkormányzathoz. Felkérem, hogy haladéktalanul gondoskodjon
- az intézet érdekképviseleti fórumának jogszerű megalakításáról, tevékenysége szabályainak megállapításáról, valamint a fórum folyamatos működtetéséről;
- a szakszerű mentálhigiénés ellátás személyi feltételeinek megteremtéséről;
- az OBH 2729/2002. számú jelentésemben tett, az intézetekben szervezett foglalkoztatás átfogó felülvizsgálatát célzó és már elfogadott ajánlás mielőbbi teljesítéséről.

Budapest, 2002. november 29.

Lenkovics Barnabás

Melléklet: OBH 2729/2002. számú jelentés